
Előterjesztés
a Közgyűlés részére
Tisztelt Közgyűlés!
Az önkormányzati vagyongazdálkodás az elmúlt időszakban számos problémákat vetett fel, melyet az elmúlt 20 évben nem sikerült az önkormányzatoknak érdemben megoldania. Nem alakult ki olyan egységes elveken alapuló vagyongazdálkodási stratégia, mely hozzásegítette volna az önkormányzatokat vagyongazdai feladataik hatékony és szakszerű ellátásában. A strukturáltság, az iránymutató koncepció, valamint az egységes nyilvántartás hiánya az önkormányzati ingatlanvagyonnal az operatív munkavégzésnek is akadálya. A Fővárosi Önkormányzat vezetésének elhatározása és döntése alapján ezen a területen szemléletváltozásra van szükség, mely a vagyongazdálkodási szemléletű felhasználását jelöli ki alapelvül és a vagyongazdálkodás stratégia egységes rendszerének kialakításával megteremti a módszertani és működtetési feltételeit.
2011. év decemberben elkészült Budapest Főváros Önkormányzatának Vagyongazdálkodási Koncepciója, amelynek elsődleges hatálya a 2011-2014. évi időszakra terjed ki, de szándéka szerint érvényességét 2018. évig megtartja. A koncepciót a Fővárosi Közgyűlés 1585/2011.(06.08.) sz. határozatával elfogadta.
A nemzeti vagyonról szóló 2011. évi CXCVI. törvény, melynek 9. § (1) bek. szerint a helyi önkormányzatnak rendeltetése biztosításának céljából közép- és hosszú távú vagyongazdálkodási tervet kell készítenie. A törvényi előírásoknak megfelelő vagyongazdálkodási terv megalapozása és részleteinek összeállítása eredményeképpen elkészült Budapest Fővárosi Önkormányzatának Vagyongazdálkodási Terve, mely a Budapest Főváros Önkormányzata vagyonáról, a vagyonelemek feletti jogok gyakorlásáról szóló 22/2012.(III.14.) Főv. Kgy. rendelettel összhangban középtávú tervnek tekinthető. Hosszú távú tervnek a Fővárosi Önkormányzat Vagyongazdálkodási Koncepciója felel meg. 

A Vagyongazdálkodási Tervben megfogalmazott fejlesztések elsődleges hatálya a 2013-2016. évi időszakra terjed ki, de szándéka szerint a koncepcionális elemek érvényességét a Vagyongazdálkodási Koncepcióval összhangban 2018. évig megtartja. Ezen belül az egyes fejlesztések időzítése és egymáshoz viszonyított megvalósítása összehangolt módon történik. (1. sz. melléklet) 
A Vagyongazdálkodási Terv jövőképe alapján olyan önkormányzati struktúrát és működést kell megvalósítani, ahol az önkormányzati feladatellátás prioritást élvez és a vagyongazdálkodási rendszer fenntartható módon szolgálja az önkormányzati feladatok ellátását. A szakmai anyagban ugyanilyen hangsúlyt kap a piaci alapú vagyongazdálkodás a kötelezően ellátandó feladatokhoz nem szükséges vagyonelemek tekintetében. Ezzel létrejön egy dinamikus vagyongazdálkodási modell, aminek az alapja egy menedzsment szemléletű nyilvántartási rendszer, egy gazdálkodásra specializálódott struktúra, ami figyelembe veszi az Önkormányzat intézményrendszerét és döntési mechanizmusait. 
A gazdálkodás alapja az érték alapú költségvetési rendszer megvalósítása, ami figyelembe veszi a vagyon érték-tartásának költségeit és haszonáldozati költségeit, és azokat vagy bevételi, vagy támogatási oldalon ellentételezi. A vagyongazdálkodás egyik legfontosabb alapkoncepciója, hogy az önkormányzati feladatellátáshoz (szakmai feladatellátás) az Önkormányzat részéről szükségesnek ítélt saját vagyonnal a gazdálkodást a szakmai feladatot ellátó szervezet végzi, míg a nem szakmai feladatellátást támogató vagyonnal való gazdálkodást a központi vagyonkezelő. A vagyongazdálkodás a jövőben átlátható módon, egy központi irányítással valósul meg, ahol a vagyongazdálkodás szakmai csoportok szintjén történik. A szakmai csoportképzés követi a Fővárosi Önkormányzat szakmai területeit, amelyek a kötelező és vállalt feladatokhoz került kialakításra. Nagy hangsúlyt kell fektetni a szakmai szervezetek tevékenységeinek egymásra épülésére. Ez megköveteli az érintett szakmai területek képviselőitől a nagyfokú együttműködést, valamint a rendszerek olyan irányú fejlesztését, ami biztosítja a rendszerszemléletű működést is.
Jelen előterjesztés tárgyát képező Vagyongazdálkodási Terv elfogadásával a vagyongazdálkodás egy újragondolt és újrastrukturált rendszere alakul ki, mely illeszkedik a Fővárosi Önkormányzat rendszerébe és ennek kialakításával megteremthetők a gazdálkodás szemléletű vagyonkezelés feltételei. 
Fentiek alapján kérem a Tisztelt Közgyűlést, hogy az alábbi határozati javaslat alapján hozza meg döntését.

Határozati javaslat
A Fővárosi Közgyűlés úgy dönt, hogy:
1. elfogadja a Fővárosi Önkormányzat 2013-2016. évi Vagyongazdálkodási Tervét az előterjesztés 1. sz. melléklete szerint, azzal a feltétellel, hogy a Terv végrehajtásának összhangban kell lennie a mindenkor hatályos jogszabályokkal, különös tekintettel a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012.(III.14.)Főv. Kgy. rendelet rendelkezéseivel.
2. A 1585/2011.(06.08.) sz. határozatával elfogadott Vagyongazdálkodási Koncepciót tekinti a Fővárosi Önkormányzat hosszú távú vagyongazdálkodási tervének.
Határozathozatal módja: egyszerű szavazattöbbség

